12)

regulas 21. pantu aizstāj ar šādu: “21. pants Riska finansējuma atbalsts 1. Riska finansējuma atbalsta shēmas MVU ir saderīgas ar iekšējo tirgu Līguma 107. panta 3. punkta nozīmē un ir atbrīvotas no Līguma 108. panta 3. punktā noteiktās paziņošanas prasības, ja ir izpildīti šajā pantā un I nodaļā paredzētie nosacījumi. 2. Dalībvalstis riska finansējuma pasākumus īsteno tieši vai ar pilnvarota subjekta starpniecību, izmantojot vienu vai vairākus finanšu starpniekus. Dalībvalstis vai pilnvarotie subjekti nodrošina publisku finansējumu finanšu starpniekiem saskaņā ar 9. līdz 13. punktu, un finanšu starpnieki veic riska finansējuma ieguldījumus atbalsttiesīgajos uzņēmumos. Ne dalībvalstis, ne pilnvarotie subjekti neveic tiešus ieguldījumus atbalsttiesīgajos uzņēmumos bez finanšu starpnieka iesaistīšanas. 3. Atbalsttiesīgi uzņēmumi ir uzņēmumi, kas sākotnējā riska finansējuma ieguldījuma sniegšanas brīdī ir nekotēti MVU un atbilst vismaz vienam no šādiem nosacījumiem: a) tie nav darbojušies nevienā tirgū; b) tie jebkurā tirgū ir darbojušies mazāk nekā 10 gadus kopš to reģistrācijas un/vai novatorisku uzņēmumu gadījumā – septiņus gadus kopš to pirmā komerciālās pārdošanas darījuma. Attiecībā uz atbalsttiesīgajiem uzņēmumiem, kas ir pārņēmuši cita uzņēmuma darbību vai ir izveidoti apvienošanās rezultātā, vērā ņemamais periods ietver arī minētā uzņēmuma vai apvienoto uzņēmumu darbību. Attiecībā uz atbalsttiesīgajiem uzņēmumiem, kuriem nav pienākuma reģistrēties, vērā ņemamo periodu sāk skaitīt vai nu no brīža, kad uzņēmums sāk saimniecisko darbību, vai no brīža, kad tas attiecībā uz tā saimniecisko darbību kļūst apliekams ar nodokli, atkarībā no tā, kurš notikums iestājas agrāk; c) tiem ir nepieciešams sākotnējais riska finansējuma ieguldījums, kurš, pamatojoties uz darījumdarbības plānu, kas sagatavots attiecībā uz jaunu saimniecisko darbību, pārsniedz 50 % no iepriekšējo 5 gadu vidējā gada apgrozījuma. Ieguldījumus, kuru mērķis ir būtiski uzlabot darbības vidisko sniegumu saskaņā ar 36. panta 2. punktu, un citus vides ziņā ilgtspējīgus ieguldījumus, kas definēti Regulas (ES) 2020/852 2. panta 1) punktā, uzskata par ieguldījumiem jaunā saimnieciskajā darbībā, ja sākotnējā finansējuma vajadzības pārsniedz [30 %] no iepriekšējo 5 gadu vidējā gada apgrozījuma. 4. Riska finansējuma ieguldījums var attiekties arī uz turpmākiem ieguldījumiem atbalsttiesīgajos uzņēmumos, tostarp pēc 3. punkta b) apakšpunktā minētā atbalsttiesīguma perioda, ja ir kumulatīvi izpildīti šādi nosacījumi: a) netiek pārsniegta 8. punktā minētā riska finansējuma kopsumma; b) turpmāko ieguldījumu iespēja bija paredzēta sākotnējā darījumdarbības plānā; c) uzņēmums, kurš saņem turpmākos ieguldījumus, nav kļuvis par saistītu uzņēmumu I pielikuma 3. panta 3. punkta nozīmē ar tādu citu uzņēmumu, kas nav finanšu starpnieks vai neatkarīgs privātais ieguldītājs, kurš nodrošina riska finansējumu attiecīgā pasākuma ietvaros, izņemot, ja jaunais subjekts ir MVU. 5. Riska finansējuma ieguldījumi atbalsttiesīgajos uzņēmumos var izpausties kā pašu kapitāla vai kvazikapitāla ieguldījumi, aizdevumi, garantijas vai to apvienojums. 6. Ja tiek sniegtas garantijas, tās nepārsniedz 80 % no attiecīgā aizdevuma. 7. Attiecībā uz riska finansējuma ieguldījumiem, kas izpaužas kā pašu kapitāla vai kvazikapitāla ieguldījumi atbalsttiesīgajos uzņēmumos, riska finansējuma pasākums var attiekties uz aizstāšanas kapitālu tikai tad, ja aizstāšanas kapitālu kombinē ar jaunu kapitālu, kas atbilst vismaz 50 % no katras ieguldījumu kārtas atbalsttiesīgajos uzņēmumos. 8. Šā panta 5. punktā minētā nedzēstā riska finansējuma ieguldījumu kopsumma jebkurā riska finansējuma pasākumā nepārsniedz EUR 15 miljonus vienam atbalsttiesīgajam uzņēmumam. Lai aprēķinātu šo maksimālo riska finansējuma ieguldījuma summu, ņem vērā: a) attiecībā uz aizdevumiem un kvazikapitāla ieguldījumiem, kas strukturēti kā parāda instrumenti, – instrumenta nominālvērtību; b) attiecībā uz garantijām – attiecīgā aizdevuma nominālvērtību. 9. Publiskais finansējums finanšu starpniekiem var tikt nodrošināts vienā no šādiem veidiem: a) pašu kapitāls vai kvazikapitāls, vai finanšu piešķīrums, ar ko atbalsttiesīgajiem uzņēmumiem tieši vai netieši nodrošina riska finansējuma ieguldījumus; b) aizdevumi, ar ko atbalsttiesīgajiem uzņēmumiem tieši vai netieši nodrošina riska finansējuma ieguldījumus; c) atbalsttiesīgajiem uzņēmumiem tieši vai netieši nodrošinātas garantijas, no kurām sedz riska finansējuma ieguldījumu radītos zaudējumus. 10. Mehānismi riska un atlīdzības sadalei starp dalībvalsti vai tās pilnvaroto subjektu un finanšu starpnieku ir tādi, kas ir adekvāti, un atbilst šādiem nosacījumiem: a) attiecībā uz riska finansējuma atbalstu, kas nav garantijas, asimetriskai peļņas sadalei tiek dota priekšroka pār aizsardzību pret zaudējumu riskiem; ja ir paredzēta asimetriska zaudējumu sadale starp publiskajiem un privātajiem ieguldītājiem, publiskā ieguldītāja pirmās kārtas zaudējumu maksimālā robeža ir 25 % apmērā no riska finansējuma ieguldījuma; b) attiecībā uz riska finansējuma atbalstu garantiju veidā garantijas likme nepārsniedz 80 % un dalībvalsts kopējo zaudējumu maksimālā robeža ir 25 % apmērā no attiecīgā garantētā portfeļa. Bez maksas var nodrošināt vienīgi garantijas, kas sedz attiecīgā garantētā portfeļa paredzamos zaudējumus. Ja garantija paredz segt arī neparedzētos zaudējumus, finanšu starpnieks par to garantijas daļu, kas sedz neparedzētos zaudējumus, maksā tirgus nosacījumiem atbilstīgu garantijas prēmiju. 11. Ja finanšu starpniekam nodrošinātais publiskais finansējums ir pašu kapitāls vai kvazikapitāls, kas minēti 9. punkta a) apakšpunktā, likviditātes pārvaldības nolūkā var izmantot ne vairāk kā 30 % no finanšu starpnieka kapitāla finansējuma un nepieprasītā atvēlētā kapitāla kopsummas. 12. Attiecībā uz riska finansējuma pasākumiem, kuru mērķis ir atbalsttiesīgajiem uzņēmumiem nodrošināt riska finansējuma ieguldījumus pašu kapitāla, kvazikapitāla vai aizdevumu veidā, finanšu starpniekam sniegtais publiskais finansējums piesaista papildu finansējumu no neatkarīgiem privātajiem ieguldītājiem finanšu starpnieku vai atbalsttiesīgo uzņēmumu līmenī, lai panāktu privātās līdzdalības kopējo īpatsvaru, kas sasniedz kā minimums šādas robežvērtības: a) 10 % no riska finansējuma ieguldījuma, kas sniegts tiem atbalsttiesīgajiem uzņēmumiem, kuri minēti 3. punkta a) apakšpunktā; b) 40 % no riska finansējuma ieguldījuma, kas sniegts tiem atbalsttiesīgajiem uzņēmumiem, kuri minēti 3. punkta b) apakšpunktā; c) 60 % no riska finansējuma ieguldījuma, kas sniegts tiem atbalsttiesīgajiem uzņēmumiem, kuri minēti 3. punkta c) apakšpunktā, un no turpmākiem riska finansējuma ieguldījumiem atbalsttiesīgajos uzņēmumos pēc 3. punkta b) apakšpunktā minētā atbalsttiesīguma perioda. Nosakot pirmajā daļā paredzēto privātās līdzdalības kopējo īpatsvaru, neņem vērā finansējumu, ko nodrošina neatkarīgi privātie ieguldītāji, kuri gūst labumu no riska finansējuma atbalsta nodokļu atvieglojumu veidā saskaņā ar 21.a pantu. Privātās līdzdalības īpatsvarus, kas minēti pirmās daļas b) un c) apakšpunktā, samazina līdz 20 % attiecībā uz b) apakšpunktu un līdz 30 % attiecībā uz c) apakšpunktu, ja ieguldījumi tiek veikti atbalstāmajos apgabalos, kuri norādīti saskaņā ar Līguma 107. panta 3. punkta a) apakšpunktu apstiprinātā reģionālā atbalsta kartē, kura ir spēkā laikā, kad tiek sniegts riska finansējuma ieguldījums. 13. Ja riska finansējuma pasākums, kuru īsteno ar finanšu starpnieka palīdzību, ir vērsts uz atbalsttiesīgajiem uzņēmumiem dažādos attīstības posmos atbilstoši 3. un 4. punktam, finanšu starpnieks panāk tādu privātās līdzdalības īpatsvaru, kas atbilst vismaz vidējam svērtajam rādītājam, kuru iegūst, attiecīgā portfeļa atsevišķo ieguldījumu apjomiem piemērojot 12. punktā noteiktos minimālos līdzdalības īpatsvarus, izņemot, ja nepieciešamā neatkarīgo privāto ieguldītāju līdzdalība tiek sasniegta atbalsttiesīgo uzņēmumu līmenī. 14. Finanšu starpniekus un fondu pārvaldītājus izraugās atklātā, pārredzamā un nediskriminējošā procedūrā saskaņā ar piemērojamajiem Savienības un valsts tiesību aktiem. Procedūrai jābalstās uz objektīviem kritērijiem, kas saistīti ar pieredzi, speciālajām zināšanām un darbības un finansiālajām spējām, un jāatbilst šādiem nosacījumiem: a) tā nodrošina, ka atbalsttiesīgie finanšu starpnieki un fondu pārvaldītāji darbojas saskaņā ar piemērojamajiem tiesību aktiem; b) tā nepieļauj finanšu starpnieku un fondu pārvaldītāju starpā diskrimināciju pēc tā, kurā dalībvalstī ir to darbības vai reģistrācijas vieta; c) tajā var tikt prasīts, lai atbalsttiesīgie finanšu starpnieki un fondu pārvaldītāji atbilstu iepriekš noteiktiem kritērijiem, kas ir objektīvi pamatoti ieguldījumu būtības dēļ; d) ar to paredzēts noteikt piemērotus riska un atlīdzības sadales mehānismus, kas aprakstīti 10. punktā. 15. Riska finansējuma pasākumi ir tādi, kas nodrošina, ka publisko finansējumu saņemošie finanšu starpnieki, nodrošinot atbalsttiesīgajiem uzņēmumiem riska finansējuma ieguldījumus, pieņem uz peļņas gūšanu vērstus lēmumus. Šis pienākums ir izpildīts, ja ir izpildīti visi šie nosacījumi: a) lai riska finansējuma pasākuma īstenošanā nodrošinātu komerciāli nevainojamu ieguldījumu stratēģiju, dalībvalsts vai pilnvarotais subjekts, kam uzticēta pasākuma īstenošana, paredz pienācīgas rūpības procedūru, ietverot piemērotu riska diversifikācijas pieeju, kuras mērķis ir panākt attiecīgā ieguldījumu portfeļa ekonomisko dzīvotspēju un efektīvu līmeni apjoma un teritoriālā tvēruma ziņā; b) riska finansējuma ieguldījumi, ko nodrošina atbalsttiesīgajiem uzņēmumiem, balstās uz dzīvotspējīgu darījumdarbības plānu, kas ietver sīkas ziņas par produktu, noieta un rentabilitātes attīstību un norāda ex ante finansiālo dzīvotspēju; c) katram pašu kapitāla un kvazikapitāla ieguldījumam ir skaidra un reāli īstenojama izejas stratēģija. 16. Finanšu starpnieki tiek pārvaldīti komerciāli. Šī prasība ir izpildīta, ja finanšu starpnieks un – atkarībā no riska finansējuma pasākuma veida – fonda pārvaldītājs atbilst šādiem nosacījumiem: a) tiem saskaņā ar tiesību aktiem vai līgumu ir pienākums rīkoties saskaņā ar paraugpraksi un ar tāda profesionāla pārvaldītāja rūpību, kas rīkojas labticīgi un izvairās no interešu konfliktiem; tiek piemērota regulatīvā pārraudzība; b) to atalgojums atbilst tirgus praksei. Šo prasību uzskata par izpildītu, ja tos izraugās atklātā, pārredzamā un nediskriminējošā atlases procedūrā saskaņā ar 14. punktu; c) tie saņem no rezultātiem atkarīgu atalgojumu vai uzņemas daļu no ieguldījumu riskiem, līdzieguldot pašu resursus, lai nodrošinātu, ka to intereses pastāvīgi ir salāgotas ar dalībvalsts vai tās pilnvarotā subjekta interesēm; d) tie nosaka ieguldījumu stratēģiju, kritērijus un ierosināto grafiku ieguldījumiem; e) ieguldītājiem ir atļauts būt pārstāvētiem tādās ieguldījumu fonda pārvaldības struktūrās kā uzraudzības padome vai padomdevēja komiteja. 17. Riska finansējuma pasākumā, kurā atbalsttiesīgajiem uzņēmumiem riska finansējuma ieguldījumi tiek nodrošināti kā garantijas, aizdevumi vai kvazikapitāla ieguldījumi, kas strukturēti kā parāda instrumenti, finanšu starpnieks šiem uzņēmumiem nodrošina tādus riska finansējuma ieguldījumus, kuri bez atbalsta netiktu veikti vai tiktu veikti ierobežotā apmērā vai citā veidā. Finanšu starpnieks spēj pierādīt, ka tas izmanto mehānismu, kurš nodrošina, ka visas priekšrocības, kas izpaužas kā lielāks finansējuma apjoms, riskantāki portfeļi, zemākas nodrošinājuma prasības, zemākas garantiju prēmijas vai zemākas procentu likmes, maksimālā apmērā tiek nodotas galīgajam saņēmējam. 18. Riska finansējuma pasākumi, ar kuriem nodrošina riska finansējuma ieguldījumus tādiem MVU, kuri neatbilst 3. punkta nosacījumiem, ir saderīgs ar iekšējo tirgu Līguma 107. panta 3. punkta nozīmē un ir atbrīvots no Līguma 108. panta 3. punktā noteiktās paziņošanas prasības, ja ir izpildīti visi šie nosacījumi: a) attiecībā uz MVU atbalsts atbilst nosacījumiem, kas paredzēti Komisijas Regulā (ES) Nr. 1407/2013 (*27), Komisijas Regulā (ES) Nr. 1408/2013 (*28) vai Komisijas Regulā (ES) Nr. 717/2014 (*29) atkarībā no tā, kura regula ir piemērojama; b) ir izpildīti visi šajā pantā paredzētie nosacījumi, izņemot tos, kuri noteikti 3., 4., 8., 12. un 13. punktā; c) attiecībā uz riska finansējuma pasākumiem, ar kuriem atbalsttiesīgiem uzņēmumiem nodrošina riska finansējuma ieguldījumus pašu kapitāla, kvazikapitāla vai aizdevumu veidā, pasākumam piesaista papildu finansējumu no neatkarīgiem privātajiem ieguldītājiem finanšu starpnieku vai MVU līmenī, lai panāktu privātās līdzdalības kopējo īpatsvaru, kas sasniedz vismaz 60 % no MVU sniegtā riska finansējuma. (*27) Komisijas Regula (ES) Nr. 1407/2013 (2013. gada 18. decembris) par Līguma par Eiropas Savienības darbību 107. un 108. panta piemērošanu de minimis atbalstam (OV L 352, 24.12.2013., 1. lpp.)." (*28) Komisijas Regula (ES) Nr. 1408/2013 (2013. gada 18. decembris) par Līguma par Eiropas Savienības darbību 107. un 108. panta piemērošanu de minimis atbalstam lauksaimniecības nozarē (OV L 352, 24.12.2013., 9. lpp.)." (*29) Komisijas Regula (ES) Nr. 717/2014 (2014. gada 27. jūnijs) par Līguma par Eiropas Savienības darbību 107. un 108. panta piemērošanu de minimis atbalstam zvejniecības un akvakultūras nozarē (OV L 190, 28.6.2014., 45. lpp.).”;"